送王司業守永嘉
作者：王十朋
朝代：宋

paragraphs: 中興天子初龍翔，臨軒策士當維揚。
艱難果見異人出，龍虎甲乙俱非常。
先生大對過晁董，指切時務言激昂。
麟經絕筆二千載，收拾紙上生光芒。
自從曲江到今日，勁氣獨得南方强。
權門用事手可炙，申棖亦減平生剛。
先生閉門玩爻象，簸弄日月潮之陽。
帝憂南國命共理，袁連二政俱循良。
公道方行正人用，詔起韓愈師虞庠。
先生不作進學解，直言慷慨投封章。
一麾出守山水郡，十行詔墨加恩光。
東嘉得賢類京兆，前政有張今有王。
張公到官席未煖，猶有遺愛如甘棠。
先生况是儒宗師，斂此大惠施一方。
入境願問民疾苦，下車宜誅吏奸贓。
首延璆孺坐賢榻，無使楊墨登門牆。
河內借恂豈容久，宸衷念賈殊未忘。
鯫生摳衣恨太晚，執經未獲時登堂。
私心竊喜父母國，聖恩特許來龔黄。
願同何堅首率化，歸見潁川鳴鳳凰。